Afganistan skok Bangladesj met toetssege | Netwerk24
Afganistan skok Bangladesj met toetssege
09 September 2019 15:40
Rashid Khan het ses paaltjies in die tweede beurt geneem om Afganistan se krieketspan Maandag in Chattogram ’n roemryke toetsoorwinning oor Bangladesj te help behaal.
Daar was net vier boulbeurte oor toe Afganistan die oorwinning in dié toets, wat deur reën onderbreek is, kon bewerkstellig.
Rashid Khan, een van die helde van Afganistan se toetsoorwinning oor Bangladesj. Foto: Getty Images
Rashid, wat op 20 jaar die jongste toetskaptein nóg is, het 6/49 in die tweede beurt geneem.
Hy het boonop ook vyf paaltjies in die eerste beurt platgetrek en 51 lopies gemoker.
Dit was maar Afganistan se derde volwaardige toetskragmeting sedert dié land twee jaar gelede amptelike toetsstatus gekry het.
Afganistan het eerste gekolf en 342 lopies aangeteken, waarop Bangladesj net met 260 kon antwoord.
In sy tweede beurt het Afganistan 205 en Bangladesj 173 gekry, wat beteken het dat die besoekende span met 224 lopies gewen het.
Rahmat Shah se 102 lopies in die eerste beurt was die eerste honderdtal deur ’n Afgaanse kolwer in ’n toets.
“Alle eer aan Afganistan, maar terselfdertyd beteken dit ook ons sal harder moet werk,” het Shakib Al Hasan, Bangladesj se kaptein, gesê.
“Ons speel al vir byna 20 jaar toetskrieket, so ons kan nie sê ons is nog besig om te bou nie. Ons moet hierdie wedstryd so gou as moontlik vergeet en op die T20-reeks fokus.” – Reuters
Meer oor: Toetskrieket | Rashid Khan | Bangladesj | Afganistan
SA klop Afganistan met 9 paaltjies